Ekstremizmi në Ballkan - Kosova
Një ish luftëtar nga Kosova që shkoi në Siri tregon se përse u zhgënjye. Ai thotë se ky ishte gabimi më i madh i jetës së tij
Kosova vërtet mund ta ketë fituar luftën e saj për pavarësi nga Serbia në vitin 1998, por sot ajo është duke bërë një betejë tjetër. Qindra kosovarë janë larguar për në Siri për t'iu bashkuar kryengritësve që luftojnë kundër qeverisë së Bashar Al Asadit, ose janë bërë anëtarë të grupit Shteti Islamik. Disa janë kthyer, të zhgënjyer nga ajo që kanë parë. Jeff Swicord i Zërit të Amerikës bisedoi me njërin prej të kthyerve, i cili thotë se shkuarja në Siri ishte gabimi më i madh i jetës së tij. Rekrutimet e ISIS-it me anë të videove që kanë në shënjestër Ballkanin i kanë alarmuar zyrtarët evropianë. Kjo lloj propagande nxit myslimanët t’u shpëtojnë "halleve në jetën e tyre" duke u bashkuar me ekstremistët që luftojnë në Siri. Ja ç'thotë Aiman Dean, i cili ka qenë anëtar i Al-Kaidës dhe tani është kthyer kundër islamizmit radikal: Shumica e atyre që kanë shkuar në Siri dhe janë kthyer thonë se kjo lloj lavdie është jetëshkurtër. Ne u takuam në Prishtinë me Amirin (ky nuk është emri i tij i vërtetë). I frymëzuar për të ndihmuar ata që ai i konsideron si të pafajshëm dhe që vuajnë në luftën civile të Sirisë, ai iu bashkua njërës prej milicive islamiste që luftojnë kundër forcave të Presidentit Asad. Ja si e shpjegon ai arsyen përse shkoi në Siri: Popullsia e Kosovës është e re – gjysma e banorëve janë nën 25 vjeç. Papunësia tek të rinjtë është e lartë, duke e bërë këtë vend një terren kryesor rekrutimi për grupe si ISIS. Skender Perteshi i Qendrës Kosovare për Studime të Sigurisë thotë se më shumë se 200 njerëz nga Kosova kanë shkuar në Siri. Amiri është një rast i pazakontë. Ai është i arsimuar. Shumë shpejt ai u zhgënjye me atë që pa në Siri: Por, kur u kthye në Kosovë, ai u arrestua dhe u akuzua për pjesëmarrje në organizatë terroriste. Menjëherë pas kthimit, ai mësoi se kreu i milicisë së tij në Siri ishte vrarë duke luftuar kundër njërit prej grupeve të tjera opozitare. Amiri ka marrë kërcënime me vdekje nga grupe të tjera kryengritëse. Dhe për shkak të çështjeve ligjore që ka, ai nuk mund të gjejë dot punë: